През април 1940 г. съединението преминава в Средиземно море и се пребазира в Мерс ел-Кебир. След капитулацията на Франция именно тези кораби стават главна цел на британския флот, в операцията „Катапулт“. На 3 юли 1940 г. френските сили в Мерс ел-Кебир са атакувани от британското Съединение "H". „Дюнкерк“, бидейки флагман на френската ескадра, се опитва да излезе от залива, но получава 4 попадения от тежки снаряди и излиза от строй, убедително потвърждавайки слабостта на своята защита. „Страсбург“ успява да избегне попадения и се измъква в Тулон, преследван от линейния крайцер „Худ“. През 1941 – 1942 г. „Страсбург“ е флагманският кораб на френския флот.